**Predbežné stanovisko k návrhu SMERNICE RADY, ktorou sa mení smernica 2011/16/EÚ o administratívnej spolupráci v oblasti daní**

**I.** **VŠEOBECNÁ ČASŤ**

1. **Názov**

Návrh smernice Rady, ktorou sa mení smernica 2011/16/EÚ o administratívnej spolupráci v oblastí daní

1. **Číslo a dátum zverejnenia dokumentu EK**

COM(2024) 497, 2024/0276 (CNS), 28.10.2024

1. **Gestor**

Ministerstvo financií Slovenskej republiky

1. **Spolugestor/i**

Materiál je plne v gescii Ministerstva financií Slovenskej republiky

1. **Stupeň dôležitosti návrhu**

S

1. **Časový priebeh rozhodovacieho procesu v EÚ**

Odhadovaný termín prijatia návrhu je marec 2025.

1. **Druh rozhodovacieho procesu v EÚ**

Riadny legislatívny postup

1. **Stručné zhrnutie obsahu a cieľa návrhu**

Návrh smernice Rady, ktorou sa mení smernica 2011/16/EÚ o administratívnej spolupráci v oblastí daní (ďalej len „návrh smernice“) poskytuje rámec pre procesné uplatňovanie smernice Rady (EÚ) 2022/2523 o zabezpečení globálnej minimálnej úrovne zdanenia nadnárodných skupín podnikov a veľkých vnútroštátnych skupín v Únií (ďalej len „smernica 2022/2523“). Smernica 2022/2523 bola v SR transponovaná do zákona č. 507/2023 Z. z. o dorovnávacej dani na zabezpečenie minimálnej úrovne zdanenia nadnárodných skupín podnikov a veľkých vnútroštátnych skupín a o doplnení zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov (ďalej len „zákon o dorovnávacej dani“).

Článok 44 smernice 2022/2523 stanovuje požiadavky na podávanie oznámení s informáciami na určenie dorovnávacej dane (ďalej len „oznámenie“) subjektmi spadajúcimi do rozsahu pôsobnosti tejto smernice. Obsahom týchto oznámení sú informácie potrebné na primerané posúdenie rizika a správne zhodnotenie daňovej povinnosti subjektu zo strany správcu dane.

Základný scenár podávania oznámení podľa článku 44 ods. 2 smernice 2022/2523 je taký, že každý základný subjekt, ktorý je členom tej istej nadnárodnej skupiny je povinný podať oznámenie v členskom štáte, v ktorom sa nachádza. V článku 44 ods. 3 sa však stanovuje výnimka z tejto požiadavky, na základe ktorej môže toto oznámenie v mene celej skupiny podať hlavný materský subjekt alebo určený podávajúci subjekt. Jedinou podmienkou je, že medzi zúčastnenými jurisdikciami (t. j. jurisdikciou hlavného materského subjektu alebo určeného podávajúceho subjektu a jurisdikciami ostatných základných subjektov v rámci danej skupiny) musia existovať dohody o výmene informácií medzi daňovými správami. V rámci týchto dohôd sa oznámenie podáva len raz za celú nadnárodnú skupinu podnikov a základné subjekty sú potom oslobodené od povinnosti podávať oznámenia na miestnej úrovni. Očakáva sa, že centrálne podávanie oznámení subjektom určeným pre celú skupinu bude hlavným prístupom, ktorý budú skupiny uplatňovať.

Návrhom smernice by sa do práva EÚ zaviedol štandardizovaný vzor oznámenia pre nadnárodné skupiny podnikov aj pre veľké vnútroštátne skupiny. Návrh smernice obsahuje okrem toho aj pravidlá pre výmenu týchto oznámení v rámci EÚ. Na výmenu informácií s tretími štátmi sa musia členské štáty zapojiť prostredníctvom podpisu na to určenej multilaterálnej dohody príslušných orgánov.

Oznámenia s informáciami na určenie dorovnávacej dane sú subjekty povinné podať do 15 mesiacov po skončení účtovného obdobia, pričom v prechodnom roku sa tento termín predlžuje o 3 mesiace, tzn. prvé oznámenia sa budú podávať v termíne do 30.6.2026.

Oznámenia by sa mali vymieňať do 3 mesiacov od termínu na podanie takéhoto oznámenia, pričom pri prvej výmene sa uplatní predĺžená lehota 6 mesiacov (tzn. príslušné orgány v členských štátoch zrealizujú výmenu informácií do 31.12.2026).

Termín implementácie návrhu smernice je stanovený na 31.12.2025.

1. **Súlad so zásadou subsidiarity**

Návrh smernice, ktorého obsahom je doplnenie pravidiel pre administratívnu spoluprácu v oblasti daní dodržiava zásadu subsidiarity stanovenú v článku 5 ZFEÚ. Návrh smernice zavádza procesný rámec pre uplatnenie článku 44 smernice 2022/2523 a zároveň sa ním na účely smernice 2022/2523 rozširuje aj rozsah automatickej výmeny informácií medzi príslušnými orgánmi členských štátov o oznámenia s informáciami na určenie dorovnávacej dane. Je dôležité zabezpečiť, aby sa v EÚ uplatňoval jednotný spôsob podávania oznámení. To sa dá dosiahnuť len vtedy, ak sa aj oznamovacie povinnosti zavedú centrálne a jednotne transponujú. Jednotné vykonávanie na úrovni EÚ by daňovníkom poskytlo právnu istotu, pokiaľ ide o ich povinnosti týkajúce sa podávania oznámení a pravidlá výmeny informácií medzi príslušnými orgánmi.

II. STANOVISKO SLOVENSKEJ REPUBLIKY

1. **Zhodnotenie vplyvu návrhu na Slovenskú republiku**

Povinnosti týkajúce sa podávania oznámenia s informáciami na určenie dorovnávacej dane upravené v smernici 2022/2523 v článku 44 sa v Slovenskej republike (SR) transponovali do § 39 zákona o dorovnávacej dani.

Úprava v § 39 zákona o dorovnávacej dani stanovuje rozsah informácií, ktoré je daňovník povinný oznámiť správcovi dane ako aj lehotu na podanie týchto oznámení. Zákon o dorovnávacej dani v súlade so znením smernice 2022/2523 stanovuje, že oznámenie je povinný podať každý daňovník s výnimkou prípadov, ak príslušné informácie za neho oznámi hlavný materský subjekt alebo učený podávajúci subjekt. Uvedený postup je však možné uplatniť len v prípade, ak sa podávajúci subjekt nachádza v štáte, s ktorým má SR v oznamovanom období účinnú kvalifikovanú dohodu príslušných orgánov.

Prijatím návrhu smernice by sa v SR zaviedol štandardizovaný vzor formulára pre podávanie oznámení s informáciami na určenie dorovnávacej dane podľa § 39 zákona o dorovnávacej dane. Zároveň by sa na účely centrálneho podávania oznámení v EÚ naplnila požiadavka na uzavretie kvalifikovanej dohody príslušných orgánov.

Návrh smernice si vyžiada prevzatie do príslušnej národnej legislatívy, a to konkrétne do zákona o dorovnávacej dani, prípadne do zákona č. 442/2012 Z. z. o  medzinárodnej pomoci a spolupráci pri správe daní. Prípadné dôsledky na vybrané oblasti a administratívnu prax SR budú zapracované pri implementácii smernice do vnútroštátneho právneho poriadku SR v závislosti od konečného schváleného znenia smernice.

1. **Pozícia Slovenskej republiky**

SR v záujme čo najskoršieho schválenia smernice podporuje ciele návrhu smernice týkajúce sa vytvorenia jednotného rámca pre uplatňovanie pravidiel podávania oznámenia s informáciami na určenie dorovnávacej dane vo všetkých členských štátoch.

V rámci automatickej výmeny informácií SR podporuje zosúladenie návrhu smernice s Multilaterálnou dohodou príslušných orgánov (MCAA) s cieľom nezvyšovať administratívnu záťaž finančnej správy a taktiež aj administratívnu záťaž základných subjektov z dôvodu zásadných rozdielov medzi uvedenými dvoma rámcami.

K jednotlivým kľúčovým ustanoveniam návrhu smernice:

Uplatňovanie pravidiel návrhu smernice pre členské štáty, ktoré uplatňujú len kvalifikovanú vnútroštátnu dorovnávaciu daň:

SR sa v súlade s čl. 50 smernice 2022/2523 rozhodla o dočasnom odložení uplatňovania pravidiel IIR/UTPR a do právneho poriadku SR bola implementovaná len kvalifikovaná vnútroštátna dorovnávacia daň (QDTT). Návrh smernice však vo svojich ustanoveniach nereflektuje možnosť implementácie len QDTT pravidiel. SR sa ako dočasne QDTT – only jurisdikcia bude podieľať na výmene informácií a návrh smernice po schválení implementuje do národného práva. Návrh smernice však pri odvolávke na čl. 50 smernice 2022/2523 uvádza, že členské štáty, ktoré sa rozhodli pre uplatnenie odkladu, odložia aj transpozíciu návrhu smernice. S ohľadom na uvedené, požadujeme, aby táto skutočnosť bola zapracovaná do návrhu smernice tak, aby návrh smernice zohľadňoval možnosť členského štátu, ktorý implementoval len QDTT, podieľať sa na výmene informácií.

Z komplexného hľadiska je nevyhnutné v rámci rokovaní zodpovedať viacero otázok, ktoré môžu mať vplyv na praktické uplatňovanie návrhu smernice. Vzhľadom na nejasné ustanovenia návrhu smernice považujeme za dôležité upresniť niektoré špecifikácie návrhu smernice. Počas rokovaní o návrhu smernice budeme klásť dôraz na to, aby znenie smernice bolo jasné a zrozumiteľné, aby bolo možné jednoznačne stanoviť povinnosti a práva jednotlivých dotknutých subjektov a aby sa zároveň zabezpečilo splnenie cieľov návrhu smernice.

III. VPLYVY NA VYBRANÉ OBLASTI

|  |  |  |  |  |  |
| --- | --- | --- | --- | --- | --- |
| **1. Vybrané vplyvy materiálu**  |  |  |  |  |  |
| **Vplyvy na rozpočet verejnej správy**  | ☐ | **Pozitívne**  |[x]  **Žiadne**  | [ ]  | **Negatívne**  |
| z toho rozpočtovo zabezpečené vplyvy, v prípade identifikovaného negatívneho vplyvu  | ☐  | Áno  |[ ]  Nie  | ☐  | Čiastočne  |
| **v tom vplyvy na rozpočty obcí a vyšších územných celkov**  | ☐ | **Pozitívne**  |[x]  **Žiadne**  | ☐ | **Negatívne**  |
| z toho rozpočtovo zabezpečené vplyvy, v prípade identifikovaného negatívneho vplyvu  | ☐  | Áno  | ☐  | Nie  | ☐  | Čiastočne  |
| Vplyv na dlhodobú udržateľnosť verejných financií v prípade vybraných opatrení \*\*\*  | ☐  | Áno  |   |   | [ ]   | Nie  |
| **Vplyvy na limit verejných výdavkov**  | ☐ | **Pozitívne**  | [x]  | **Žiadne**  | ☐ | **Negatívne**  |
| **Vplyvy na podnikateľské prostredie**  | [ ]  | **Pozitívne**  | [x]  | **Žiadne**  |[ ]  **Negatívne**  |
|  z toho vplyvy na MSP   | ☐  | Pozitívne  | [x]   | Žiadne  | ☐  | Negatívne  |
| Mechanizmus znižovania byrokracie a nákladov sa uplatňuje: | ☐ | Áno |  |  |[x]  Nie |
| **Sociálne vplyvy**  | ☐ | **Pozitívne**  |[x]  **Žiadne**  | ☐ | **Negatívne**  |
| **Vplyvy na životné prostredie**  | ☐ | **Pozitívne**  |[x]  **Žiadne**  | ☐ | **Negatívne**  |
|  Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov | ☐ | Áno |  |  |[x]  Nie |
| **Vplyvy na informatizáciu spoločnosti**  | [ ]  | **Pozitívne**  | [x]  | **Žiadne**  | ☐ | **Negatívne**  |
| **Vplyvy na služby verejnej správy pre občana, z toho**  **vplyvy služieb verejnej správy na občana**  | ☐ | **Pozitívne**  | [x]  | **Žiadne**  | ☐ | **Negatívne**  |
|  **vplyvy na procesy služieb vo verejnej správe**  |[ ]  **Pozitívne**  |[x]  **Žiadne**  | ☐ | **Negatívne**  |
| **Vplyvy na manželstvo, rodičovstvo a rodinu**  | ☐ | **Pozitívne**  |[x]  **Žiadne**  | ☐ | **Negatívne**  |

Všeobecné prínosy návrhu smernice popísané Európskou komisiou:

Návrh smernice vychádza z existujúceho rámca a systémov na automatickú výmenu informácií, ktoré boli vypracované podľa článku 21 smernice 2011/16/EÚ. Pokiaľ ide o sieť CCN, ktorá umožní výmenu informácií medzi členskými štátmi, Komisia zodpovedá za vývoj, údržbu a prispôsobenie takejto siete a členské štáty sa zaviažu vytvoriť vhodnú vnútroštátnu infraštruktúru, ktorá umožní výmenu informácií prostredníctvom siete CCN.

IT systémy, ktoré boli zriadené na účely rozsahu pôsobnosti smernice 2011/16/EÚ, sa budú používať aj na účely tohto návrhu smernice. Európska komisia (ďalej len „Komisia“) bude financovať úpravy systémov potrebných na umožnenie výmen informácií, na ktoré sa budú vzťahovať hlavné prvky kontroly.

Oznamovanie podľa jednotlivých krajín, ktoré je už zahrnuté v smernici 2011/16/EÚ, vyžaduje od nadnárodných podnikov patriacich do rozsahu pôsobnosti tejto smernice podávanie správ na veľmi vysokej úrovni. Takéto údaje sa môžu použiť len na účely riadenia rizík a samy osebe neumožňujú žiadne dodatočné zdanenie. Nový rámec v návrhu smernice požaduje minimálnu úroveň zdanenia nadnárodných podnikov, na ktoré sa vzťahuje. Týmto návrhom smernice sa zabezpečuje primeraný vykonávací rámec, aby členské štáty mohli získať informácie potrebné na kontrolu a výber požadovanej minimálnej úrovne splatných daní.

**Vplyv na rozpočet verejnej správy SR:**

Dopady na rozpočetverejnej správy SR v súvislosti so zavedením nového tlačiva boli vyčíslené v rámci implementácie smernice 2022/2523. Vplyvy na rozpočet SR boli kvalifikované v roku 2023 ako negatívne (aj pozitívne), a to v súvislosti s úpravou informačných systémov finančnej správy vo výške 455 060,60 eur s DPH. Vplyv na systém PFS je vyčíslený na 114 289,20 eur v súvislosti s vytvorením nového vzoru tlačiva oznámenia na určenie dorovnávacej dane a nového vzoru daňového priznania.

Oznámenie s informáciami na určenie dorovnávacej dane a daňové priznanie k dorovnávacej dani budú podávať nadnárodné spoločnosti len elektronicky a nebude potrebné vytvárať papierový vzor tlačiva ani FDF/PDF podklady. Dopad na systémy ADMIS a DRSCAN by mal byť len vo forme doplnenia číselníka typov dokumentov.

Dopady na rozpočetverejnej správy SR v súvislosti s technickou implementáciou požiadaviek na výmenu informácií podľa návrhu smernice nie je možné aktuálne vyčísliť. Implementácia návrhu smernice predpokladá finančné dopady na informačné systémy finančnej správy, vytvorenie nového systému na výmenu informácií, aktualizáciu existujúcich modulov AVI, vrátane úprav PFS, ADMIS, ISFS-SD, EKR, DWH\_AVI.

Konkrétny popis vplyvov na informačné systémy FR SR:

1. príjem informácií podľa návrhu smernice z členského štátu EÚ a zmluvných štátov prostredníctvom CCN siete a komunikačného kanála CTS,
2. odosielanie stavových správ,
3. štatistické reporty a výstupy pre FR SR, Komisiu a pod., okrem definovaných štatistík pre Komisiu aj rôzne štatistiky pre FR SR,
4. zabezpečenie integrácie na systémy ISFS-SD, stotožňovanie a DWH\_AVI,
5. zabezpečenie požadovanej úrovne dôvernosti a bezpečnosti údajov t. z. fyzickej aj elektronickej,
6. vytvorenie/aktualizácia nástrojov a reportov pre zabezpečenie prevádzky modulu (pre potreby administrátorov).

Kvantifikácia na národnej úrovni bude závisieť od finálneho znenia legislatívneho návrhu a schváleného vecného a personálneho rozsahu automatickej výmeny podľa navrhovanej smernice, ktoré sa prejaví aj v potrebách na nastavenie IT systému finančnej správy. Vplyvy na rozpočet verejnej správy SR spolu s uvedením rozpočtového zabezpečenia budú vyčíslené pri transpozícií smernice do právneho poriadku SR.

Návrh smernice nebude mať vplyv na podnikateľské prostredie, informatizáciu, sociálne vplyvy a ani vplyvy na služby verejnej správy pre občana, či životné prostredie a manželstvo, rodičovstvo a rodinu.